KIRJALLINEN KYSYMYS P-2540/99 esittäjä(t): Patricia McKenna (Verts/ALE) komissiolle. Doonbegiin suunniteltu golf-rata.



Virallinen lehti nro 280 E , 03/10/2000 s. 0068 - 0069



KIRJALLINEN KYSYMYS P-2540/99 esittäjä(t): Patricia McKenna (Verts/ALE) komissiolle (16. joulukuuta 1999) Aihe: Doonbegiin suunniteltu golf-rata Amerikkalainen golf-ratayhtiö Landmark National ja Shannonin alueen kehittämisestä vastaava irlantilainen valtionlaitos Shannon Development sopivat vuonna 1997 maailman huippuluokkaa olevan vapaa-aika- ja golfkeskuksen rakentamisesta Claren kreivikunnan luonnontilaisille hiekkadyyneille. Keskukseen tulisi mm. 51-huoneinen hotelli ja 80 huvilaa. Sijaintipaikka oli tunnettu luonnoltaan arvokkaana alueena, joka oli mukana kansallisessa suojeluluettelossa. Claren kreivikunnan kehittämissuunnitelmassa se oli luokiteltu luonnonsuojelualueeksi. Paikan merkittävyys vahvistettiin huhtikuussa 1993, kun se otettiin mukaan EU:n Life-rahoitukseen. Life-rahoitus uusittiin vuonna 1997 ja paikka luokiteltiin 266 hehtaarin laajuiseksi erityissuojelualueeksi. Asiasta ilmoitettiin Euroopan komissiolle 11. huhtikuuta 1997 (alueen koodi 1007). Helmikuussa 1998 alueen laajuutta supistettiin ilman minkäänlaista tieteellistä tutkimusta 266 hehtaarista 52 hehtaariin ja Irlannin viranomaiset muuttivat alueen koodin 1007 koodiksi 2250, jolloin golfkeskushanke pääsi etenemään marraskuussa 1998. Ehdotettuun suunnitelmaan oli määrä saada 2,4 miljoonaa puntaa rahoitusta Euroopan aluekehitysrahaston matkailualan toimintaohjelmasta vuosiksi 19941999. Asiasta vastaavat Irlannin viranomaiset teettivät tammikuussa 1999 tutkimuksen luontotyyppien säilyttämistä koskevan direktiivin (92/43) liitteessä II mainitun harvinaisen etanalajin (Vertigo angustior) esiintymisestä alueella. Tutkimuksessa Irlannin johtava näkinkenkien tutkija Evelyn Moorkens totesi, että alueen rajojen supistamisen seurauksena suurin osa etanan elinpiiristä jäi erityissuojelualueen ulkopuolelle ja että etanan suojelemiseksi alue on palautettava takaisin entiseen laajuuteensa. Tutkimuksen tuloksista ei kerrottu yleisölle kesäkuussa 1999 järjestetyssä hanketta koskevassa kuulemistilaisuudessa, jossa kysymyksen laatija oli läsnä. Kansalliset tiedeviranomaiset totesivat silloin, että rakennushankkeella ei olisi suurempaa merkitystä yhdellekään luontotyyppidirektiivissä mainitulle lajille, vaikka tutkimuksessa todetaan, että (rakennushankkeessa edellytettyjä) topografiamuutoksia ei sallita. Voiko komissio kertoa mihin toimenpiteisiin se aikoo ryhtyä palauttaakseen erityissuojelualueen alkuperäiseen laajuuteensa ja suojellakseen Vertigo angustior -etanan elinpiiriä? Miten komissio voi hyväksyä sen, että golfkeskuksen rakennushanke jota rahoitetaan osittain jopa rakennerahaston tuella vahingoittaa direktiivillä 92/43 suojeltua lajia? Aikooko komissio käynnistää yhteisön oikeuden rikkomismenettelyn (EY:n perustamissopimuksen 226 artikla) ja erityisesti direktiivin 92/43 rikkomismenettelyn Irlannin hallitusta vastaan? Margot Wallströmin komission puolesta antama vastaus (20. tammikuuta 2000) Komissio on perehtynyt parlamentin jäsenen esille ottamiin kysymyksiin tutkittuaan hankkeesta esitettyjä valituksia. Helmikuussa 1999 komissio nosti yhteisöjen tuomioistuimessa EY:n perustamissopimuksen 226 artiklan (entisen 169 artiklan) nojalla Irlantia vastaan kanteen, koska tämä ei ollut toimittanut luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY(1) 4 artiklan 1 kohdan mukaista täydellistä luetteloa. Komissio mainitsi muun muassa sen, ettei Irlanti ollut ilmoittanut alun perin ehdotettua Doonbegin erityistä suojelualuetta. Myöhemmin Irlannin viranomaiset ovat ilmoittaneet Doonbegissä sijaitsevan alueen, joka on kuitenkin kuten parlamentin jäsen huomauttaa huomattavasti alun perin ehdotettua pienempi (ja lisäksi toisen muotoinen). Parlamentin jäsenen mainitsemassa raportissa esitetään vankat todisteet siitä, että alueen pienentämiseen ei ole ollut tieteellisiä perusteita Vertigo angustior -lajin osalta, koska valtaosa lajin Doonbegissä elävästä populaatiosta elää ilmoitetun alueen ulkopuolella. Tästä syystä komissio on pyytänyt Irlannin viranomaisia tekemään uuden alue-ehdotuksen, jossa otetaan asianmukaisesti huomioon kyseisen lajin esiintyminen Doonbegissä. Irlannin viranomaiset ovat kuitenkin kieltäytyneet toistaiseksi tekemästä näin. Ottaen huomioon tuomioistuimen käsiteltävänä olevan asian laajuuden komissio ei katso olevan tarpeellista eikä asianmukaista aloittaa uutta rikkomisesta johtuvaa menettelyä. Komissio on ilmoittanut Irlannin viranomaisille 14. joulukuuta 1999 päivätyllä kirjeellä, että yhteisön tuen myöntäminen edellä mainittuun hankkeeseen keskeytetään kirjeen vastaanottopäivästä alkaen hankkeeseen tarkoitettua tukea vastaavan määrän osalta. (1) EYVL L 206, 22.7.1992.